**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**Наредба за изменение и допълнение на Наредба № 2 от 2020 г. за прилагане на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г.** (обн., ДВ, бр. 70 от 2020 г.; доп., бр. 77 от 2020 г.)

**§ 1.** В чл. 8, ал. 1, т. 3 думите „но е допуснато“ се заменят с „освен ако е допуснато“.

**§ 2.** В чл. 17, ал. 2 и 3 думите „електронните страници“ се заменят с „интернет страниците“.

**§ 3.** В чл. 23, ал. 2 след думите „уведомителни писма“ се добавя „по реда на Административнопроцесуалния кодекс или чрез системата за електронни услуги на ДФЗ – РА“.

**§ 4.** В чл. 24, ал. 1 думите „електронната си страница“ се заменят с „интернет страницата си“.

**Преходни и заключителни разпоредби**

**§ 5. (**1) За прием през 2021 г. допустими за подпомагане по чл. 3, ал. 1, т. 1 са земеделски стопани, регистрирани по реда на Наредба № 3 от 1999 г., които са кандидатствали за подпомагане по схемите за директни плащания през Кампания 2020 и отговарят на поне едно от следните условия:

1. нямат подадено заявление за подпомагане в рамките на предходния прием по мярката през 2020 г.;

2. имат подадено заявление, но не са получили подпомагане в рамките на предходния прием по мярката през 2020 г.

(2) За допустимите за подпомагане кандидати по ал. 1 размерът на финансовата помощ е в зависимост от:

1. установената допустима за подпомагане площ със съответната земеделска култура от приложение № 1 за Кампания 2020 и/или

2. броя на установените допустими за подпомагане животни от съответния вид за Кампания 2020.

(3) За приема през 2021 г. кандидатите за финансово подпомагане по ал. 1 подават заявление за подпомагане по образец, който се одобрява от изпълнителния директор на ДФЗ – РА и се публикува на интернет страниците на ДФЗ – РА и на Министерството на земеделието, храните и горите.

**§ 6.** (1) Ползвателите на помощта, които имат професионална интернет страница са длъжни в периода от изплащане на помощта до 31.12.2021 г. да публикуват информация на тази страница за полученото от ЕЗФРСР подпомагане в съответствие с Приложение III, част 1, точка 2 „Задължения на бенефициерите“, подточка 2.2, буква „а“ от Регламент за изпълнение (ЕС) № 808/2014 на Комисията от 17 юли 2014 година за определяне на правила за прилагането на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР), (ОВ L, 227 от 31.07.2014 г.).

(2) Когато не може да се установи връзка между целта на професионалната интернет страница и целта на подпомагането ал. 1 не се прилага.

(3) Когато ДФЗ – РА установи неспазване на задължението по ал. 1 уведомява ползвателя на помощта и му дава едномесечен срок за изпълнение на задължението.

**§ 7.** В Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (обн. ДВ, бр. 16 от 2015 г.; изм. бр. 19 от 2017 г.; бр. 18 от 2018 г.; бр. 18, 76 и 97 от 2019 г. и бр. 38 от 2020 г.) в чл. 15, ал. 3, т. 3 след думите „чл. 33, ал. 1, т. 2“ се добавя „и 3“.

**§ 8.** Наредбата влиза в сила от деня на обнародването ѝ в „Държавен вестник“.

**ДЕСИСЛАВА ТАНЕВА**

*Министър на земеделието, храните и горите*